b'\n_START_ARTICLE_\nHusino\n_START_SECTION_\nZemljopis\n_START_PARAGRAPH_\nNa Husinu u oko 800 ku\xc4\x87a \xc5\xbeivi 1.572 stanovnika izgra\xc4\x91enih na prostoru 20 km\xc2\xb2, \xc5\xa1to je 6,5% teritorije tuzlanske op\xc4\x87ine. Husino se prostire po bre\xc5\xbeuljkastom i brdovitom zemlji\xc5\xa1tu. Sa sjevera dominira vrh Markovi\xc5\xa1te, nadmorske visine od 348 metara.\n_START_SECTION_\nPovijest\n_START_PARAGRAPH_\nHusino je nastalo prije osmanskih osvajanja, po\xc4\x8detkom 15. stolje\xc4\x87a. 1463. godine Osmanslijsko Carstvo zaposjelo je prostore Bosne i Hercegovine. Na Husinu je tada bilo tek 10 ku\xc4\x87a ra\xc5\xa1trkanih po kr\xc5\xbeljavim \xc5\xa1ljivicima oko sada\xc5\xa1njeg mjesnog groblja. S druga dva manja seoceta Bo\xc5\xbei\xc4\x87ima i Klije\xc5\xa1tevinom, koja su imala samo po 5 ku\xc4\x87a, tvorilo je zaokru\xc5\xbeenu seosku teritorijalnu i upravnu cjelinu. Prvi popis koji je popisao Husino bio je 1533. godine i u njemu je pobrojano 13 ku\xc4\x87a. Nakon drugog popisa 1548. godine Husino je imalo 17 ku\xc4\x87a, a na popisu 1600. godine zabilje\xc5\xbeen je porast na 20 ku\xc4\x87a. Podrijetlo imena bilo je enigma. Gotovo 500 godina stara misterija znanstveno je rasvijetljena dana\xc5\xa1njih dana. Dotad se prenosilo vjerovanje s koljena na koljeno da je Husino ime dobilo po nekom Husi. Ime dolazi od staroslavenske rije\xc4\x8di \xe2\x80\x9dhusa\xe2\x80\x9d, \xc5\xa1to zna\xc4\x8di zasjeda._NEWLINE_Nedaleko od husinske crkve nalazi se i kapela. Od blagdana Uznesenja Bla\xc5\xbeene Djevice Marije  pa sve do blagdana njezina ro\xc4\x91enja nosi se slika Gospe Usinske. Mje\xc5\xa1tani nikada nisu dopustili odnijeti Gospinu  sliku iz ovoga mjesta. Husinjani oduvijek prepri\xc4\x8davaju da prigodom jednog poku\xc5\xa1aja premje\xc5\xa1taja volovi koji su sliku trebali voziti to nisu mogli u\xc4\x8diniti. Gospa Usinska je u Husino stigla s bosanskim franjevcima koji su se pred najezdom Osmanlija sklonili u husinska brda. U Husino je ostala sve do danas._NEWLINE_Na Husinu je tradicionalno mjesto odmora hodo\xc4\x8dasnika koji hodo\xc4\x8daste Gospi Olovskoj za blagdan Velike Gospe. Od davnina hodo\xc4\x8dasnici su na putu ka Olovu zastajali u Husinu kod zavjetne kapele dan uo\xc4\x8di blagdana. \xc5\xbdupljani se za patrona \xc5\xbeupe duhovno pripravljaju trodnevnicom kod Gospine kapele. Poslije Mise vjernici su u sve\xc4\x8danoj procesiji dopra\xc4\x87aju sliku Gospe Husinske do \xc5\xbeupne crkve._NEWLINE_KPJ je odr\xc5\xbeao u Tuzli i okolici niz javnih skupova protiv skupo\xc4\x87e i predizbornih skupova u drugoj polovici 1920. godine, pored ostalih u Husinu._NEWLINE_21. prosinca 1920. izbio je oru\xc5\xbeani otpor rudara rudnika Kreke protiv nasilja organa dr\xc5\xbeavne vlasti u toku generalnog \xc5\xa1trajka rudara Bosne i Hercegovine, zvan Husinska buna. Trajao je do 28. prosinca 1920. godine. Nazvan je po selu Husinu. Buna je zahvatila podru\xc4\x8dje Husina, Lipnice i Moran\xc4\x8dana._NEWLINE_10. listopada 1943. u Husinu je formirana Osamnaesta hrvatska isto\xc4\x8dnobosanska brigada._NEWLINE_Termoelektrana Tuzla izgra\xc4\x91ena je na plodnom poljoprivrednom zemlji\xc5\xa1tu, ve\xc4\x87inom oduzeta od Husinjana uz simboli\xc4\x8dnu naknadu. Danas broj Husinjana koji rade u TE Tuzla mo\xc5\xbee se pobrojiti na prste jedne ruke i uz to je nevjerojatna \xc4\x8dinjenica da Husinjani, premda su u neposrednoj blizini termoelektrane, griju se na alternativne izvore kojima se jo\xc5\xa1 vi\xc5\xa1e zaga\xc4\x91uje ve\xc4\x87 zaga\xc4\x91eni zrak._NEWLINE_Kada je 1997. godine bla\xc5\xbeeni papa Ivan Pavao II. do\xc5\xa1ao u Sarajevo, jo\xc5\xa1 onda su predvidjeli da kamen temeljac koji je papa blagoslovio budu ugra\xc4\x91eni u temelje nove \xc5\xbeupne crkve Ro\xc4\x91enja BDM na Husinu. Blagoslovu temelja nove \xc5\xbeupne crkve na Husinu kod Tuzle rujna 2013. godine nazo\xc4\x8dilo je visoko izaslanstvo HDZ-a BiH predvo\xc4\x91eno predsjednikom Draganom \xc4\x8covi\xc4\x87em, dopredsjedateljem Doma naroda Parlamentarne skup\xc5\xa1tine BiH i predsjednikom Hrvatskog narodnog sabora BiH. Kamen temeljac zajedno su polo\xc5\xbeili nadbiskup metropolit vrhbosanski kardinal Vinko Pulji\xc4\x87 i predsjednik HDZ-a BiH Dragan \xc4\x8covi\xc4\x87.  _NEWLINE_Staro husinsko groblje bilo je posve\xc4\x87eno Svim svetima. Na njemu su pokapani Husinjani i i \xc5\xbeupljani \xc5\xbeupe Moran\xc4\x8dani, kao i mje\xc5\xa1tani naselja Kreke, Bukinja i Miladija, zbog \xc4\x8dega je bilo vrlo popunjeno i potrebno je bilo novo groblje. Novo groblje Cerovi je blagoslovljeno na blagdan Duhova 2013. godine i posve\xc4\x87eno Duhu Svetom. Uz \xc5\xbeupnika i ravnatelja K\xc5\xa0C-a \xe2\x80\x9eSveti Franjo\xe2\x80\x9c iz Tuzle mr. Vlatka Rosi\xc4\x87a, misu je predvodio, groblje i sredi\xc5\xa1nji kri\xc5\xbe blagoslovio kanonik i pastoralni vikar Vrhbosanske nadbiskupije mons. Bosiljko Raji\xc4\x87. Novo je groblje vi\xc5\xa1e od 120 godina bila crkvena njiva koja je ime dobila po 33 cera. Danas nije ostao ni jedan. Ilino se obilje\xc5\xbeavalo na tom mjestu sve do kraja 1950-ih. \xc5\xbdupljani su za obilje\xc5\xbeavanje napravili sjenicu od granja, gdje bi se slavila sveta misa, slijedilo je narodno veselje i lilanje, dokumentirano 1900. godine u "Spomen knjizi iz Bosne" fotografijom na kojoj je \xc5\xbeupnik \xc5\xbeupe Moran\xc4\x8dani sa \xc5\xbeupljanima o Ilinu na Cerovima. Komunisti\xc4\x8dki sustavi i drugi razlozi u\xc4\x8dinilisu da se potkraj tih 1950-ih prestalo se slaviti Ilino na Cerovima, a umjesto toga, posje\xc4\x8deni su cerovi i po\xc4\x8delo se igrati nogomet.  Ing. Bo\xc5\xbeo Pranji\xc4\x87, \xc5\xbeupljanin \xc5\xbeupe Husino izradio je projekt groblja, kapele i "odarnice", tj. prostora gdje se izla\xc5\xbee pokojnik, izra\xc5\xbeava su\xc4\x87ut obitelji i slavi Misa zadu\xc5\xa1nica. Kolovoza 2013. je godine po\xc4\x8dela gradnja nove crkve na Husinu. Izgradnju crkve su u pravom duhu ekumenske suradnje pomogli muslimani iz Cerika. D\xc5\xbeematski odbor Cerika financijski je pomogao izgradnju nove katoli\xc4\x8dke crkve u Husinu._NEWLINE_\xc5\xbdupa Husino najmla\xc4\x91a je \xc5\xbeupa u Tuzlanskom dekanatu. Nebeska za\xc5\xa1titnica \xc5\xbeupe je Ro\xc4\x91enje Bla\xc5\xbeene Djevice Marije, odnosno Mala Gospa. \xc5\xbdupa je zadnjih godina uz gradnju nove \xc5\xbeupne crkve postala i mjestom brojnih slavlja, kulturnih i drugih doga\xc4\x91anja. Od 2015. se uo\xc4\x8di blagdana Male Gospe odr\xc5\xbeava likovna kolonija Husino, kod Gospine kapele._NEWLINE_Mjesto Husino u blizini Tuzle danas ima oko 1200 vjernika u 500 obitelji._NEWLINE_Husino dosta trpi zbog zaga\xc4\x91enosti zraka \xc4\x8diji je glavni tvorac TE Tuzla. Doga\xc4\x91aju se apsurdne situacije da ne mogu dobiti centralno grijanje pa ljudi koji \xc5\xbeive prekoputa TE Tuzla nemaju centralno grijanje u svojim domovima. Nevjerojatno je da Husinjani, premda su u neposrednoj blizini termoelektrane, desetlje\xc4\x87ima se griju na drvo, ugljen, pelet, lozu, struju, plin i sve druge mogu\xc4\x87e energente, dodatno zaga\xc4\x91uju\xc4\x87i ionako zaga\xc4\x91eni zrak. _NEWLINE_Elektroprivreda BiH ispla\xc4\x87uje Husinu, Bukinju i \xc5\xa0i\xc4\x87kom Brodu znatna financijska sredstva u _NEWLINE_sklopu projekta tzv. "prijateljskog okru\xc5\xbeenja". Sredstava su namijenjena projektima saniranja posljedica zaga\xc4\x91enja, za\xc5\xa1tite okoli\xc5\xa1a i o\xc4\x8duvanja zdravlja mje\xc5\xa1tana. Na\xc5\xbealost prljavim igrama gdje se namijenjeni novac preusmjerava u nepotrebne svrhe i nemarom lokalnih politi\xc4\x8dkih mo\xc4\x87nika projekt toplifikacije Husina godinama se odga\xc4\x91a unedogled.\n_START_SECTION_\nUprava\n_START_PARAGRAPH_\nHusino je mjesna zajednica u op\xc4\x87ini Tuzli. Spada u ruralno podru\xc4\x8dje op\xc4\x87ine Tuzle. Na njemu je je 31. prosinca 2006. godine prema statisti\xc4\x8dkim procjenama \xc5\xbeivjelo 3.089 stanovnika u 932 doma\xc4\x87instva.\n_START_SECTION_\nKultura\n_START_PARAGRAPH_\nPrije 1990-ih je u Husinu djelovalo Amatersko pozori\xc5\xa1te 16 August - Husino, koje su mjesni Hrvati 1990-ih preimenovali u Hrvatski teatar Soli._NEWLINE_U Husinu djeluje HKUD Husino._NEWLINE_Od 2015. na Husinu se odr\xc5\xbeava Likovna kolonija Husino.'